## Odluka Ustavnog suda Republike Hrvatske broj:U-IIIA-1169/2005 od 11. srpnja 2007.

### NN 89/2007 (27.8.2007.), Odluka Ustavnog suda Republike Hrvatske broj:U-IIIA-1169/2005 od 11. srpnja 2007.

# USTAVNI SUD REPUBLIKE HRVATSKE

**2732**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Davor
Krapac, Ivan Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio S. S., A. S. i I. S., svi iz
S., na sjednici održanoj 11. srpnja 2007. godine, jednoglasno je donio

## ODLUKU

I. Ustavna tužba se usvaja.
II. Županijski sud u Splitu dužan je donijeti odluku u predmetu koji se vodi
pred tim sudom pod brojem: Gž-2037/2007 (predmet Općinskog suda u Splitu broj:
IP-994/92, raniji broj: IP-1004/79) u najkraćem mogućem roku, ali ne duljem od
šest (6) mjeseci, računajući od prvog idućeg dana nakon dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljima ustavne tužbe određuje se primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine« broj 41/01. – pročišćeni tekst) kako slijedi:
– S. S. iz S., u iznosu 16.400,00 kn;
– A. S. iz S., u iznosu 16.400,00 kn;
– I. S. iz S., u iznosu 16.400,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelji ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine« broj 99/99., 29/99. i 49/02. –
pročišćeni tekst, u daljnjem tekstu: Ustavni zakon), podnijeli su 9. ožujka
2005. ustavnu tužbu smatrajući da im je nerazumno dugim trajanjem parničnog
postupka pred nadležnim redovnim sudovima povrijeđeno ustavno pravo zajamčeno
člankom 29. stavkom 1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Podnositelji su 26. lipnja 1979. Općinskom sudu u Splitu, podnijeli tužbu
protiv I. H., Z. H. i S. H., radi nedopustivosti izvršenja.
U razdoblju do 5. studenoga 1997. održano je više ročišta, doneseno je rješenje
o mirovanju postupka te rješenje kojim se tužba smatra povučenom, a koje je
temeljem žalbe stranaka Županijski sud u Splitu ukinuo i predmet vratio na
ponovno postupanje. Vrhovni sud Republike Hrvatske je odbio prijedlog
podnositelja za svrsishodnu delegaciju.
Posljednja radnja koju je sud poduzeo do 5. studenoga 1997. bilo je rješenje
predsjednika Općinskog suda u Splitu od 28. veljače 1995. kojim je usvojio
zahtjev podnositelja za izuzeće uređujućeg suca.
U razdoblju nakon 5. studenoga 1997., sud je 10. srpnja 2000. odgodio glavnu
raspravu jer stranke nisu pristupile.
Općinski sud u Splitu odgodio je glavnu raspravu na ročištima određenim za 18.
prosinca 2000. i 8. veljače 2001. zbog neuredne dostave za tuženike.
Sljedeća ročišta za glavnu raspravu održana su 20. rujna 2006., 5. prosinca
2006. te 30. siječnja 2007.
Općinski sud u Splitu donio je presudu 6. veljače 2007., protiv koje su
podnositelji 13. ožujka 2007. izjavili žalbu.
Postupak se trenutno vodi pred Županijskim sudom u Splitu.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je tužbom podnositelja od 26. lipnja 1979. godine.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak;
u daljnjem tekstu: Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnesena je 9. ožujka 2005., a do tog dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno dvadeset pet (25) godina, osam (8) mjeseci i
trinaest (13) dana, a od dana stupanja na snagu Konvencije do dana podnošenja
ustavne tužbe postupak je trajao osam (8) godina, četiri (4) mjeseca i četiri
(4) dana.

4.2. POSTUPANJE NADLEŽNOG SUDA

U pravnorelevantnom razdoblju, do podnošenja ustavne tužbe, koje je trajalo
preko sedam (7) godina, postupak se vodio pred Općinskim sudom u Splitu koji je
održao više ročišta, a posljednje je održano 8. veljače 2001.
Nakon podnošenja ustavne tužbe, sud je održao još tri ročišta (20. rujna 2006.,
5. prosinca 2006. i 30. siječnja 2007.), zaključio glavnu raspravu i donio
presudu (6. veljače 2007.).
Postupak se trenutno povodom žalbe tužitelja, vodi pred Županijskim sudom u
Splitu.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da podnositelji ustavne tužbe, kao tužitelji u parničnom
postupku, nisu pridonijeli duljini sudskog postupka.

4.4. SLOŽENOST SUDSKOG PREDMETA

Ustavni sud ocjenjuje da se u ovom predmetu ne radi o složenoj pravnoj stvari.

OCJENA USTAVNOG SUDA

5. Ustavni sud utvrđuje da se postupak u ovom predmetu, u pravnorelevantnom
razdoblju vodio u trajanju od preko sedam (7) godina, odnosno ukupno preko
dvadeset pet (25) godina što ne udovoljava zahtjevu suđenja u razumnom roku.
U tom smislu, Ustavni sud ističe da okolnosti predmeta ukazuju da je u navedenom
predmetu bilo nekoliko razdoblja neopravdane produljene neaktivnosti suda i to
između 5. studenoga 1997. i 10. srpnja 2000. te nakon toga u razdoblju od 8.
veljače 2001. do podnošenja ustavne tužbe (9. ožujka 2005.), a koje razdoblje se
nastavilo do 20. rujna 2006.
Slijedom navedenog, ocjenjujući postupak kao jedinstvenu cjelinu, a imajući u
vidu ukupno trajanje postupka u kojem nije donesena pravomoćna odluka, Ustavni
sud utvrđuje da je zbog neučinkovitog postupanja suda povrijeđeno pravo
podnositelja da zakonom ustanovljeni neovisni i nepristrani sud u razumnom roku
odluči o njihovim pravima i obvezama, zajamčeno člankom 29. stavkom 1. Ustava
Republike Hrvatske.
Imajući u vidu sve navedene činjenice i okolnosti, u smislu odredbe članka 63.
stavka 2. Ustavnog zakona, donesena je odluka kao pod točkama I. i II. izreke
ove odluke.
6. Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
Sukladno odredbi članka 63. stavka 3. Ustavnog zakona, odlučeno je kao u točkama
III. i IV. izreke ove odluke.
7. Predsjednik Županijskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
8. Odluka o objavi (točka V. izreke) temelji se na odredbi članka 29. Ustavnog
zakona.

Broj: U-IIIA-1169/2005
Zagreb, 11. srpnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 89/2007-2732
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)